पाएं अपने शहर की ताज़ा ख़बरें और फ्री ई-पेपरडाउनलोड करें
अरब सागर के साथ बंगाल की खाड़ी से आई नमी से लगातार दो दिन तापमान में गिरावट रही लेकिन मंगलवार को मौसम साफ रहा। इससे अधिकतम और न्यूनतम तापमान में फिर से बढ़ोत्तरी हुई है। हालांकि दो दिन में फिर नया पश्चिमी विक्षोभ सक्रिय होगा, जिससे फिर अंचल में बूंदाबांदी के आसार बन रहे हैं। मंगलवार को अधिकतम तापमान 40.5 और न्यूनतम तापमान 21.5 डिग्री सेल्सियस दर्ज किया गया।
मौसम विभाग के अनुसार दक्षिणी पाकिस्तान के ऊपर पश्चिमी विक्षोभ बना हुआ है। चक्रवातीय परिसंचरण के रूप में यह समुद्र तल से 3.1 किलोमीटर और 5.8 किलोमीटर की ऊंचाई के बीच सक्रिय है। इसी तरह असम, उत्तरी कर्नाटक और पश्चिमी उत्तरप्रदेश के आसपास चक्रवातीय परिसंचरण सक्रिय है, जिससे होकर बिहार और असम तक ट्रफ लाइन गुजर रही है। साथ ही एक अन्य ट्रफ लाइन उत्तरी कर्नाटक से दक्षिणी केरल तक गुजर रही है।
इसी सिस्टम के कारण मध्यप्रदेश के मौसम में बदलाव आया है। पिछले दो दिन लगातार बारिश के कारण तापमान में तेजी से गिरावट आई थी। लेकिन मंगलवार को मौसम साफ रहा तो फिर तापमान में तेजी से बढ़ोत्तरी हुई है। मौसम विभाग के अनुसार एक दिन पहले सोमवार को जहां अधिकतम तापमान 39 और न्यूनतम तापमान 20 डिग्री सेल्सियस दर्ज किया गया था, वहीं मंगलवार को अधिकतम तापमान 1.5 डिग्री बढ़कर 40.5 तथा न्यूनतम तापमान भी 1.5 डिग्री बढ़कर 21.5 डिग्री सेल्सियस दर्ज किया गया।
हालांकि मंगलवार को शाम के समय हल्के बादल छाने लगे। आरएके कॉलेज स्थित ग्रामीण कृषि मौसम सेवा केंद्र के विशेषज्ञ डॉ. सत्येंद्र सिंह तोमर ने बताया कि अब बादल छाएंगे। ऐसे में अगले दो दिन में हल्की बूंदाबांदी होने की संभावना बन रही है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva hin_Deva hin_Deva zho_Hant eng_Latn